[{"text_idx": "#000003", "text": "Efallai nad oes cynifer o bysgodfeydd dw\u0302r llonydd o gwmpas y DU ag y bu ar un adeg, ond mae\u2019r rhai sydd gennym yng Nghymru yn ddyfroedd o safon."}, {"text_idx": "#000004", "text": "Mae Garnffrwd yng Ngorllewin Cymru yn un o\u2019r pysgodfeydd hyn, sydd wedi\u2019i lleoli mewn ardal goediog, hardd ar lethr yn Sir Gaerfyrddin. Mae ymhlith y rhai cyntaf sydd wedi agor ei drysau i enweirwyr, a\u2019r flwyddyn nesaf bydd ei phen-blwydd 35 blynedd."}, {"text_idx": "#000005", "text": "Dros y blynyddoedd, rwyf wedi pysgota ym mhob un o ddyfroedd llonydd Cymru drwy fy ngwaith fel ffotonewyddiadurwr ar gyfer amrywiaeth o gyhoeddiadau cenedlaethol. Gellir dal brithyllod seithliw a brithyllod ym mhobman, o\u2019r gogledd i\u2019r de ac o\u2019r dwyrain i\u2019r gorllewin, ac mewn rhai dyfroedd ceir hefyd frithyllod euraidd, brithyllod glas a brithyllod teigr. Mae Garnffrwd yn ddim ond un o\u2019r lleoliadau hyn, ond yn ddiweddar mae ganddo un bri\u0302d arall o frithyllod sy\u2019n rhan o restr o bysgod yr hoffwn i eu dal cyn fy mod i\u2019n marw, sef y sbartig."}, {"text_idx": "#000006", "text": "Ceir y sbartig o ganlyniad i groesi brithyll nant a thorgoch yr Arctig, ac mae Garnffrwd yn un o\u2019r unig ddyfroedd sy\u2019n stocio\u2019r pysgod syfrdanol hyn. Felly ar fore oer, clir ym mis Hydref, teithiais tua\u2019r gorllewin ar hyd yr M4 yn y gobaith o gysylltu ag un o\u2019r ychwanegiadau cymharol newydd hyn i\u2019r olygfa pysgota dyfroedd llonydd."}, {"text_idx": "#000007", "text": "Nid yw\u2019n talu ffordd codi\u2019n gynnar yn ystod y gaeaf, gan nad oes dim i\u2019w ennill o wneud hynny. Mae tymheredd y dw\u0302r fel arfer yn rhy oer i lawer ddigwydd. Nid yw\u2019r pysgod yn dechrau symud nes bod y dw\u0302r yn cynhesu, a hynny ganol bore. Felly\u2019r peth cyntaf o\u2019m safbwynt i yw bwyta brecwast da, a dyna\u2019n union a wnes i yng Ngarnffrwd y bore hwn. Paned a chlonc a\u0302 Jamie, y perchennog, cyn bwyta llond fy mol o frecwast llawn Cymreig gyda bara lawr a chocos, sef saig arbennig Christine a phryd sy\u2019n rhaid ei brofi."}, {"text_idx": "#000008", "text": "Os cewch chi gyfle, mae bob amser yn werth sgwrsio a\u0302 pherchennog neu reolwr y dw\u0302r cyn pysgota oherwydd y gallwch ddysgu llawer iawn am blu, tactegau ac ardaloedd sy\u2019n pysgota\u2019n dda. Mae\u2019n arbed llawer o amser, yn enwedig pan fo\u2019r dyddiau\u2019n fyr."}, {"text_idx": "#000010", "text": "Mae cam cyntaf fy nghynllun yn golygu mynd draw i gornel yr argae, sef un o\u2019m hoff leoedd ar y llyn, a\u2019r dyfnaf. Rwy\u2019n paratoi llinyn canolig, clir, sef deg troedfedd o linyn fflworocarbon a\u0302 straen torri o chwe phwys a\u0302 mursen felynwyrdd a\u0302 phen aur ar ei ddiwedd. Rwy\u2019n taflu\u2019r llinyn ymhell i\u2019r llyn ac yn gadael amser iddo suddo cyn ei dynnu i mewn yn araf a\u0302 symudiad ffigur wyth. Rwy\u2019n tueddu i bysgota\u2019n araf dan amodau oer oherwydd nad yw pysgod, gan amlaf, yn hoff o symud yn gyflym pan fo\u2019r tymheredd yn isel. Rwy\u2019n taflu\u2019r llinyn ar ffurf gwyntyll llaw gan chwilio am bysgod mewn arc o\u2019m mlaen i gan fod hon yn ffordd dda o gyflwyno\u2019ch pluen o flaen y pysgodyn heb iddo orfod symud yn bell i\u2019w chymryd."}, {"text_idx": "#000011", "text": "Yn ystod yr awr neu ddwy nesaf, rwy\u2019n cael dwy ergyd fach yn agos i mewn wrth i mi orffen tynnu\u2019r llinyn i mewn. Felly rwy\u2019n canolbwyntio ar yr ychydig droedfeddi olaf, cyn oedi a chodi\u2019r wialen yn araf, gan ei siglo wrth i mi wneud hynny, sy\u2019n ddull gwych o atynnu pysgodyn sy\u2019n dilyn. Mae hyn yn arbennig o wir os yw patrwm eich pluen yn cynnwys marabw\u0302, oherwydd y mae\u2019n ei bywiogi ac yn gwneud iddi phylsadu wrth iddi godi tua\u2019r wyneb. Drwy ddefnyddio\u2019r dull hwn, nid oes rhaid i mi aros yn hir cyn dal brithyll seithliw hardd o tua thri phwys, sy\u2019n dyrnu\u2019r wyneb cyn iddo fwrw\u2019r bachyn i ffwrdd."}, {"text_idx": "#000012", "text": "Tua hanner dydd, mae pethau\u2019n cynhesu, ac, yn o\u0302l y disgwyl, mae ychydig o bysgod yn dechrau ymddangos ar yr wyneb, felly rwy\u2019n rilio\u2019r llinyn i mewn ar unwaith a newid drosodd i\u2019r wialen arall roeddwn i eisoes wedi\u2019i pharatoi a\u0302 llinyn arnofiol 5 pwysyn gyda dwy bluen sych, sef hopper du ar y pen llinyn a shuttlecock ar y pwynt. Yn fy mhrofiad i, y ddau batrwm hyn fu\u2019r cyfuniad gorau wrth bysgota a\u0302 phlu sych, oherwydd nid yn unig y mae\u2019r hopper yn efelychiad da o buzzer sych, mae hefyd yn efelychu pryfyn daearol sydd wedi\u2019i chwythu i wyneb y dw\u0302r, tra bo\u2019r shuttlecock CDC yn batrwm gwych ar gyfer chwiler gwybedyn yn yr haenen ddw\u0302r sydd ar fin esgor. Ar unwaith, mae pysgod yn dangos diddordeb yn fy hopper a chyn hir rwyf wedi\u2019m cysylltu a\u0302 brithyll spartig o tua thri phwys sy\u2019n ymladd yn gryf. Ar o\u0302l brwydr fywiog, mae\u2019n llithro i mewn i fy rhwyd barod. Roeddwn i uwchben fy nigon, a dyna bysgod syfrdanol ydyn nhw, gyda\u2019u smotiau majenta. Ar o\u0302l tynnu ychydig o luniau ohono, rwy\u2019n ei ddychwelyd i\u2019r dw\u0302r; mae\u2019n dda gweld pysgod yn cael eu rhoi\u2019n o\u0302l yn y gaeaf oherwydd eu bod yn nofio i ffwrdd yn gryf gan eu bod yn adfer yn gyflym mewn dw\u0302r oer."}, {"text_idx": "#000013", "text": "Ar o\u0302l taflu\u2019r llinyn ychydig mwy o weithiau, mae\u2019r cyfnod o gymryd y plu yn dod i ben, felly rwy\u2019n penderfynu symud tua 50 llathen ar hyd y lan oherwydd y gallaf weld ychydig o bysgod yn ymddangos. Oherwydd nad yw\u2019r pysgod yn fywiog iawn mewn tywydd oer, mae\u2019n talu ffordd i symud o gwmpas ac i beidio ag aros mewn un man yn rhy hir. Yr adeg hon o\u2019r flwyddyn, mae angen i chi bysgota digon o ddw\u0302r er mwyn dod o hyd i\u2019r pysgod."}, {"text_idx": "#000014", "text": "Wrth i mi nesa\u0301u at y llwyfan, gallaf weld bod un pysgodyn yn bwydo\u2019n gyson yn agos i mewn. Rwy\u2019n sleifio draw, disgyn i \u2018mhengliniau a thaflu fy llinyn. Rwy\u2019n cael codiad bach ar o\u0302l fy hopper unwaith eto, ac wrth i mi godi\u2019r wialen mae\u2019r pysgodyn yn saethu allan i\u2019r llyn gyda\u2019r llinyn yn sgrechian oddi ar fy ri\u0302l. Ar o\u0302l iddo geisio nofio o dan y llwyfan ychydig o weithiau, rwy\u2019n llwyddo i\u2019w rwydo. Spartig hardd arall, ychydig yn fwy o faint y tro hwn \u2013 rwy\u2019n amcangyfrif ei fod tua phedwar pwys."}, {"text_idx": "#000016", "text": "Rhywbeth arall sy\u2019n werth so\u0302n amdano yw\u2019r ffaith fod brithyllod wrth eu boddau ar ddechrau\u2019r gaeaf oherwydd eu bod yn tueddu i roi\u2019r gorau i fwydo yn ystod yr haf, ac felly pan maent yn synhwyro bod y tymheredd yn gostwng maent yn dechrau bwydo er mwyn rhoi pwysau ymlaen ar gyfer misoedd y gaeaf. Er na wnes i eu temtio yn ystod fy ymweliad y tro hwn, mi fyddaf yn dychwelyd cyn hir. Yn fy marn i, mae llawer o hwyl a sbri i\u2019w gael yn ystod y misoedd oerach o ganlyniad i gyflwyno\u2019r sbartig, a hynny oherwydd y rhan o\u2019u geneteg sy\u2019n deillio o ochr torgoch yr Arctig yn o\u0302l pob tebyg."}, {"text_idx": "#000017", "text": "Mae Garnffrwd wir yn ddw\u0302r ar gyfer dulliau efelychol, a dyma\u2019r dw\u0302r delfrydol ar gyfer y genweirwyr hynny sy\u2019n mwynhau dull myfyriol a hwyl ar yr wyneb. Ceir yma ddigonedd o borthiant naturiol ac esgoriadau helaeth o bryfed. Tua mis Ebrill, mae\u2019r lle yma\u2019n hollol wahanol gyda\u2019i esgoriadau o nymffod melynwyrdd, ond mae honno\u2019n stori arall."}, {"text_idx": "#000018", "text": "Tactegau a chynlluniau ar gyfer dyfroedd llonydd"}, {"text_idx": "#000020", "text": "Mae\u2019r dull hwn fel arfer yn denu\u2019r pysgod stoc newydd. Taflwch linyn hir, gadewch iddo suddo am tua deg eiliad cyn ei dynnu\u2019n o\u0302l yn gyflym neu mewn tyniadau byr. Mae hefyd yn werth newid y cyflymder rydych yn tynnu\u2019r llinyn yn o\u0302l ac oedi/ailddechrau er mwyn denu\u2019r pysgod i gymryd y bluen. Fy hoff ddull yw symudiad ffigur wyth oherwydd eich bod mewn cysylltiad cyson a\u0302\u2019ch pluen."}, {"text_idx": "#000021", "text": "Gwialen #5 deg troedfedd o hyd. Llinyn ysgafnach ar gyfer gwaith mwy celfydd oherwydd bod pysgod yn aml yn cymryd pluen mewn ffordd ysgafn, sy\u2019n golygu bod angen defnyddio dull sensitif ac effro. Plu sych neu buzzers. Y ddau brif batrwm rwy\u2019n troi atynt o ran plu sych yw CDC du a hopper du, gan glymu\u2019r hopper ar y pwynt fel arfer. Sicrhewch eich bod yn datseimio\u2019r blaenllinyn \u2013 rwy\u2019n defnyddio clai pannwr. O ran nymffod, byddwn yn dewis Hare\u2019s Ear a Diawl Bach, a fy nghyngor gorau ar gyfer nymffio yw ei bod yn amhosib tynnu\u2019r llinyn yn o\u0302l yn ddigon araf, ac, yn ddelfrydol, dylech bysgota gyda gwynt sy\u2019n dod o\u2019r ochr oherwydd y bydd y crychau yn y dw\u0302r yn eich helpu i barhau eich cyffyrddiad a\u0302\u2019r llinyn wrth iddo grymu."}, {"text_idx": "#000022", "text": "Gwialen #5 deg troedfedd o hyd. Dangosydd bwng neu olwg. Nid wy\u2019n defnyddio blobiau neu fwydod yn bersonol, ond mae\u2019n wir, ar y diwrnod cywir, eu bod wedi profi i fod yn ddalwyr pysgod. Mae\u2019n well gennyf ddefnyddio buzzers, yn enwedig rhai epocsi du, ac os byddaf yn pysgota a\u0302 dau fachyn, byddaf yn clymu cynrhonyn coch ar y pwynt. Dalir pysgod gwell (bwydwyr naturiol) drwy\u2019r dull hwn yn aml."}, {"text_idx": "#000023", "text": "Dolen i bysgodfeydd dw\u0302r llonydd yng Nghymru."}, {"text_idx": "#000025", "text": "Cadwch y newyddion, y cynigion a'r digwyddiadau diweddarafEnw cyntaf\nPa fath o bysgota sydd o ddiddordeb i chi?Dewiswch Pysgota"}, {"text_idx": "#000027", "text": "Mae pysgota a\u0302 phlu ar nentydd bach wedi cynyddu mewn poblogrwydd dros y degawd diwethaf. Mae dyfroedd bychain, a fyddai..."}, {"text_idx": "#000029", "text": "Mae\u2019n gyfrinach sy\u2019n cael ei chadw\u2019n dda fod pysgota draenogiaid y mo\u0302r yng Nghymru yn aml ar ei orau ddiwedd..."}, {"text_idx": "#000030", "text": "Pysgodfeydd brithyllod dyfroedd llonydd bach yng Nghymru"}, {"text_idx": "#000031", "text": "Diwedd yr hydref mae\u2019r rhan fwyaf o gronfeydd dw\u0302r yn cau eu drysau tan y gwanwyn ac mae\u2019r holl afonydd..."}]